
CONCLUZII: 


e Organizaţia Naţiunilor Unite a fost creată ca 
instrument al dreptului internațional public 
obligatoriu pentru toți membrii, care să 
promoveze valori, principii şi proceduri 
vizând pacea şi securitatea internaţională la 
nivel global. 


e Marea majoritate a Statelor semnatare ale 
Cartei ONU îşi respectă angajamentele 
asumate ca şi Stat membru şi pun în 
aplicare măsurile adoptate la nivel global în 
conformitate cu prevederile Cartei care le 
obligă la acceptarea obligaţiilor asumate. 


După milenii de haos şi anarhie în sistemul 
relațiilor internaționale, în care a dominat utilizarea 
forței şi a violenţei armate pentru satisfacerea intere- 
selor specifice ale statelor componente, comunitatea 
internaţională începe să se organizeze în secolul XX, 
mai întâi sub forma mai deficitară a Ligii Naţiunilor 
apărută la sfârşitul Primului Război Mondial ca o 
consecinţă directă a acestuia, şi apoi sub forma mai 
evoluată a Organizaţiei Naţiunilor Unite ca efect al 
celui de-al Doilea Război Mondial, în speranţa „de a 
izbăvi generaţiile viitorului de flagelul războiului”! prin 
intermediul dreptului internațional public obligatoriu 
pentru toți membrii, care să promoveze valori, principii 
şi proceduri vizând pacea şi securitatea internaţională la 
nivel global. Ca la orice nouă apariţie în viaţa lor, 
oamenii au considerat că ordinea politică şi juridică nou 
instituită era idealistă deoarece războaiele erau adânc 
înrădăcinate în natura umană fiind o fatalitate a 
relațiilor internaţionale şi astfel, dreptul internațional al 


guvernării globale a fost privit cu scepticism, fiind 
considerat, cel puţin în comparaţie cu dreptul statal, ca 
fiind un „drept primitive, slab şi ineficace'”?, scepticism 
favorizat şi de persistenţa conflictelor armate în pofida 
interzicerii utilizării forței. Treptat, pesimismul s-a 
diminuat pe măsură ce organele Naţiunilor Unite şi-au 
putut demonstra eficacitatea în soluționarea diferen- 
delor internaţionale atât prin adoptarea convențiilor 
internaționale de reglementare a diferitelor probleme 
globale, cât şi prin elaborarea unor adevărate doctrine 
operaţionale de protecție a tuturor „„cetăţenilor” planetei 
de amenințările, riscurile şi vulnerabilităţile mediului 
internaţional de securitate. Din secolul XXI, o dată cu 
Declaraţia Mileniului, asistăm la începerea unui proces 
de reformare revoluţionară a ONU ale cărui elemente 
vom încerca să le identificăm prin prezentarea siste- 
matizată succesivă a următoarelor probleme: acţiunea 
umanitară, pacea şi războiul în rezoluțiile Naţiunilor 
Unite; DPKO în ansamblul transformărilor sistemului 

operaţional global de sprijinire a păcii; rolul OCHO în 
gestionarea urgenţelor complexe provocate de crize 
umanitare; elementele definitorii ale doctrinei opera- 
tionale de protecţie globală a securității umane. Pact 
fundamental constituţional al guvernării globale, Carta 
Naţiunilor Unite reglementează, în cele 19 capitole ale 
sale, principalele aspecte ale organizării şi manage- 
mentul afacerilor mondiale prin stabilirea funcțiilor şi 
puterilor principalelor sale organe în vederea realizării 
scopurilor prevăzute în art. 1 şi anume menţinerea păcii 
şi securităţii internaţionale, dezvoltarea relaţiilor prie- 
teneşti între națiuni, realizarea cooperării internaţionale 
în rezolvarea problemelor internaţionale cu caracter 
economic, social, cultural şi umanitar şi intenția de a fi 
un centru care să armonizeze eforturile menținute către 
atingerea acestor scopuri comune. Semnată în numele 
popoarelor Naţiunilor Unite (Preambul) de statele iubi- 
toare de pace care au devenit membre ale Organizaţiei 
(art. 4), această adevărată constituție a sistemului 
internaţional a coagulat aspiraţiile umane cele mai ge- 
neroase şi a reuşit cu timpul să-şi depăşească imper- 
fecţiunile, slăbiciunile şi ineficacitatea prin acceptarea 
tot mai globală a transferului unor funcţii de la state la 
organisme supranaţionale, cel mai elocvent exemplu, 
dar nu singurul, fiind acela al monopolului asupra 
utilizării forței în relaţiile internaţionale, instituit în 
conformitate cu prevederile articolului 2 paragraful 4 
care conţine obligaţia asumată de membrii organizației 
de a se abține în relațiile reciproce de a recurge la ame- 
ninţarea cu forța sau la folosirea ei, fie împotriva inte- 
grităţii teritoriale ori independenței politice a vreunui 
stat, fie în orice alt mod incompatibil cu scopurile 
Naţiunilor Unite; principiul nerecurgerii la forță astfel 
instituit în mod revoluţionar în 1945, este completat în 
Cartă cu două excepții, dreptul statelor de a utiliza forţa 
în legitimă autoapărare individuală şi armată în cazul 
amenințării şi încălcării păcii şi al actelor de agresiune 
(capitolul VII), care şi prin intermediul organizaţiilor 
regionale (capitolul VIII) dar sub autoritatea şi controlul 
Consiliului de Securitate’. 

Transformarea războiului într-o infracțiune interna- 
țională n-a putut fi însoţită şi de dispariția acestuia ca 
fenomen, după cum incriminarea în codurile penale a 
statelor a furtului ori a omorului n-a însemnat încetarea 
existenței unor astfel de fapte inerente, din păcate, 
naturii umane, N. Titulescu precizând că încălcările 
dreptului internaţional nu afectează nici existenţa şi nici 
eficacitatea acestuia”. 

Oricum, dincolo de această viziune profund 
transformatoare a relaţiilor şi dreptului internaţional în 
domeniul păcii şi războiului, ONU şi-a asumat încă din 
1945 şi alte funcţii acceptate, treptat, ca atare de către 
toate cele 192 de state membre, între care am putea 
menționa, fără pretenţii de exclusivitate, pe cele de 


asistență umanitară care au transformat şi lumea dar şi 
Organizaţia: reducerea efectelor dezastrelor naturale 
prin strategiile Organizaţiei Meteorologice Mondiale 
care au creat sisteme de avertizare pentru evitarea 
consecinţelor dramatice; asistarea victimelor catas- 
trofelor umanitare, apelurile ONU reuşind să strângă 
anual peste două milioane de dolari; lupta împotriva 
foametei, a bolilor şi epidemiilor prin intermediul a 15 
agenții specializate şi a 10 programe; oferirea de aju- 
toare umanitare victimelor conflictelor, mai ales celor 
50 de milioane de refugiaţi asistați din 1951; creşterea 
contribuţiilor anuale dedicate dezvoltării la 10,5 mili- 
arde dolari; întărirea continuă a dreptului instituțional 
prin cele 500 de tratate internaţionale elaborate sub 
egide ONU în toate domeniile vieţii internaționale, pace 
şi dezvoltare durabilă, protecția mediului şi apărarea de 
amenințările globale la adresa securităţii umane. 
Transferul de competenţe de la state la autoritățile 
globale ale ONU s-a făcut fără a nega suveranitatea 
acestora, căci afirmarea Naţiunilor Unite în relațiile 
internaționale n-a intenţionat să desființeze statele 
naționale a căror identitate este respectată în continuare, 
conform principiilor fundamentale prevăzute în arti- 
colul 2 al Cartei, egalitatea suverană a membrilor, 
îndeplinirea cu bună credință a obligațiilor asumate, 
rezolvarea paşnică a diferendelor internaționale, abţine- 
rea de la forță, sprijinirea ONU în acţiunile sale pre- 
ventive sau de constrângere, interzicerea intervenţiei în 
chestiuni care aparțin esenţial competenţei interne a 
unui stat. Avem de a face, mai degrabă, cu prerogativele 
unei guvernări multinivel, în care funcțiile globale şi 
cele statale se împletesc în folosul tuturor, anumite 
atribuţii fiind în competenţa exclusivă fie a Naţiunilor 
Unite fie a membrilor săi, iar altele se exercită în comun 
atât de organele ONU cât şi de autorităţile constitu- 
tionale ale fiecărui stat, model ce va fi preluat mai 
târziu şi de sistemul managementului organizațiilor 
regionale integrate (exemplul cel mai elocvent fiind 
Uniunea Europeană) dar existent anterior în divizarea 
competențelor între autorităţile centrale şi cele locale 
prevăzut în constituţiile tuturor statelor, inclusive în 
cele unitare, dar, mai ales în cele federale. Totuşi, se 
admite că acest proces istoric nu putea avea loc fără 
acceptarea de către state a renunţării la absolutismul ce 
le caracteriza altă dată, relativizându-şi suveranitatea 
pentru obținerea păcii şi securității. Tocmai înțelegerea 
noilor realităţi ale unei comunităţi internaţionale ajunsă 
la maturitate la mijlocul veacului al XX-lea le-a deter- 
minat pe state să accepte, în beneficiul lor comun, 
prerogativele de guvernare global ale ONU; la rândul 
său, organizaţia mondială a conştientizat atât prin 
principiile fondatoare cât şi prin acţiunea desfăşurată 
prin intermediul organelor sale că este mult mai 
pragmatic şi profitabil nu să nege existența membrilor 


Maiorul Vasile DOBRESCU este doctorand al Universităţii Naţionale de Apărare „Carol I” 


şi activează în cadrul Inspectoratului Situaţiilor de Urgenţă „Codrii Vlăsiei” al Judeţului Ilfov. 


COLOCVIU STRATEGIC Nr. 13, 2012 


3 


săi, ci să-i atragă în îndeplinirea scopurilor propuse, 
inclusiv cele umanitare. 

Treptat, pe măsura înţelegerii acestui mecanism, s- 
au diminuat şi criticile aduse noii forme de guvernare 
mondială. Astfel, invocarea lipsei unei autorităţi poli- 
tice superioare statelor în cadrul ONU s-a transformat 
în creşterea  responsabilității Adunării Generale, 
Consiliului de Securitate şi Consiliului Economic şi 
Social pentru unirea forțelor în direcția menţinerii păcii 
şi securităţii internaţionale şi promovarea progresului 
social şi a condițiilor mai bune de trai într-o mai mare 
libertate. La fel, critica referitoare la lipsa unui organ 
legislativ s-a diminuat pe măsură ce Secretariatul ONU 
a convocat statele la elaborarea tratatelor internaţionale 
care s-au impus tuturor statelor mari şi mici, dezvoltate 
sau în curs de dezvoltare, aşa cum este cazul convenţ- 
iilor de protecție a drepturilor omului în timp de pace 
ori de drept umanitar în timp de pace ori în timp de 
conflict armat. Şi pretextul lipsei de jurisdicție ori de 
sancțiuni specifice a dreptului internațional s-a modi- 
ficat în ultimele decenii, doctrina şi jurisprudenţa invo- 
când în aceste domenii rolul Curții Internaţionale de 
Justiţie ca organ principal al ONU, dar şi Tribunalele 
penale internaţionale care promovează ideea de justiție 
şi jurisdicție universală în conformitate cu drepturile 
fundamentale ale omului. Toate acestea au condus la 
acceptarea cvasiunanimă a ideii şi practicii de guver- 
nanță globală care prevalează asupra statelor şi organi- 
zațiilor internaționale regionale, ceea ce nu înseamnă că 
nu mai există slăbiciuni şi imperfecţiuni ale ordinii 
mondiale politice şi juridice. Este, însă, cert că „primi- 
tivismul” acestora este de domeniul trecutului din mo- 
ment ce monopolul Consiliului de Securitate asupra 
utilizării forței armate în relațiile internaţionale nu este 
contestat, încercând să echilibreze necesitățile militare 
bazate pe uzul de forță cu nevoile umanitare de protec- 
ție şi siguranță a oamenilor în orice situație. Mai mult 
decât atât, asistăm la împărtăşirea tot mai accentuată că 
reformele avute în vedere de la începutul noului secol 
vor reuşi să elimine slăbiciunile şi imperfecțiunile 
guvernanţei mondiale astfel încât să se creeze condiţii 
tot mai solide pentru menținerea justiţiei şi respectarea 
obligaţiilor decurgând din dreptul internaţional iar 
instituţiile internaționale să fie folosite pentru promo- 
varea progresului tuturor popoarelor. 

Asemănarea tot mai pregnantă a eficacității drep- 
tului internaţional cu cel naţional se datorează atât ati- 
tudinii statelor membre ale ONU, cât şi autorităţilor 
publice principale ale ONU. Chiar dacă mai există şi 
state care sfidează ordinea politică şi juridică a Naţiu- 
nilor Unite, marea lor majoritate îşi respectă anga- 
jamentele asumate ca şi stat membru şi pun în aplicare 
măsurile adoptate la nivel global în conformitate cu 
prevederile Cartei care le obligă la acceptarea obliga- 
țiilor rezultate din Cartă, asigurarea capabilităţilor şi 
atitudinii în sensul îndeplinirii lor (art. 4), supunerea la 


sancţiunea suspendării din exerciţiul drepturilor şi 
privilegiilor rezultate din calitatea de Membru (art. 5) 
sau la aceea a excluderii dacă încalcă în mod persistent 
principiile Cartei (art. 6) acceptarea şi executarea 
hotărârilor Consiliului de Securitate în conformitate cu 
Carta (art. 25). Aşa se face că, statele înțeleg tot mai 
bine faptul că securitatea lor şi tăria Naţiunilor Unite 
provin din modul în care sunt îndeplinite actele cu forță 
juridică obligatorie ale guvernanţei globale, dar şi a 
acelora care nu au caracter obligatoriu. În România, 
coerenţa guvernării naționale şi a celei supranaţionale s- 
a asigurat prin OUG nr. 202/2002 privind punerea în 
aplicare a sancţiunilor internaţionale”, adică restricțiile 
şi obligaţiile în legătură cu guvernele unor state, cu 
entități nestatale sau persoane fizice ori Juridice, 
adoptate de Consiliul de Securitate al ONU, de UE, de 
alte organizaţii internaţionale sau prin decizii unilaterale 
ale României ori ale altor state, în scopul menţinerii 
păcii şi securităţii internaționale, prevenirii şi comba- 
terii terorismului, asigurării respectării drepturilor omu- 
lui şi libertăților fundamentale, dezvoltării şi conso- 
lidării democraţiei şi statului de drept şi îndeplinirii 
altor scopuri, în conformitate cu obiectivele comunității 
internaționale, cu dreptul internaţional şi cel al UE. 
Adăugăm şi deciziile departamentale pentru punerea în 
aplicare a sancţiunilor internaționale, cum sunt cele ale 
BNR (M. Of. Nr. 891/2009), CNVM (M. Of. nr. 
916/2009) sau MAN (M. Of. nr. 90/2010). 

Pe de altă parte, acțiunea umanitară, pacea şi 
războiul au fost obiectul rezoluţiilor ONU în mod 
constant, un exemplu elocvent fiind Declaraţia Adunării 
Generale din 1974 elaborată la recomandarea ECOSOC 
asupra protecţiei femeilor şi copiilor în perioade excep- 
tionale şi de conflict armat” în care se arată: „Femeile 
şi copiii aparținând populaţiei civile şi implicaţi în 
condiţiile stărilor excepţionale şi de conflict armat în 
lupta pentru pace, autodeterminare, eliberare naţională 
şi independenţă, sau care trăiesc în teritorii ocupate, nu 
vor fi lipsiţi de adăpost, de hrană, de asistență medicală 
şi de drepturi inalienabile, conform prevederilor Decla- 
raţiei Universale a Drepturilor Omului, ale Pactului 
Internaţional referitor la drepturile civile şi politice, ale 
Pactului Internaţional referitor la drepturile econo- 
mice, sociale şi culturale, ale Declaraţiei drepturilor 
copilului şi ale altor instrumente internaţionale”. Tot 
calificare de soft-law are şi Declaraţia Adunării Gene- 
rale din 1984 cu privire la dreptul popoarelor la pace” în 
care se subliniază că pentru a asigura exercitarea acestui 
drept este indispensabil ca politica statelor să urmă- 
rească eliminarea amenințărilor cu războiul, abando- 
narea recurgerii la forță în relaţiile internaționale şi 
reglementarea diferendelor internaţionale. La fel stau 
lucrurile şi în privinţa asistenţei umanitare prezentate de 
Secretariatul General al ONU în Comisia privind drep- 
turile omului în 1997 cu privire la persoanele strămu- 
tate, în care se accentuează că asistența umanitară se 

efectuează în conformitate cu principiile dreptului 
umanitar şi principiul imparțialităţii şi nediscriminării, 
asistenţa persoanelor strămutate pe plan intern neputând 
fi deturnată pentru motive politice sau militare. 

Mult mai consistente sunt dispoziţiile de hard-law 
ale rezoluţiilor Consiliului de Securitate al ONU care 
reglementează punctual pacea, conflictul şi asistența 
umanitară în situații concrete. Astfel, Rezoluţia nr. 
1916/2010 a CSONU privind situaţia din Somalia (M. 
Of. nr. 666/2011) subliniază importanţa operațiunilor de 
ajutor umanitar, condamnă politizarea, abuzul şi apre- 
cierea fără drept a asistenţei umanitare de către gru- 
purile înarmate şi solicită statelor membre ale ONU să 
ia toate măsurile necesare pentru diminuarea în Somalia 
a practicilor respective; se decide, de asemenea, ca pen- 
tru o perioadă de un an de la data rezoluţiei şi fără a 
aduce atingere programelor de asistență umanitară des- 
făşurate în altă zone, obligațiile impuse statelor membre 
pe motiv de embargo nu se aplică plății de fonduri şi 
măsurilor de punere la dispoziţie a altor active finan- 
ciare sau resurse economice necesare pentru asigurarea 
furnizării prompte a asistenței umanitare de care este 
nevoie urgentă în Somalia, de către ONU, agenţiile spe- 
cializate ale acesteia sau programele, organizațiile 
umanitare care au statut de observator în cadrul Adu- 


nării Generale a ONU, care furnizează asistenţă uma- 
nitară. Rezoluţii asemănătoare au fost adoptate de CS 
ONU şi în situaţia altor ţări, privind cu acuitate nece- 
sitatea evaluării componentei umanitare a operaţiilor de 
menţinere a păcii, în cadrul cărora DPKO deţine, sub 
aspect operaţional, un rol esenţial. 


! Expresie introdusă de fondatorii ONU în Preambulul Cartei. 
? G. GEAMĂNU, Drept internațional public, Editura 
Didactică şi pedagogică, Bucureşti, Vol. 1, 1981, pp. 53-58. 

? I. DRAGOMAN, D. UNGUREANU, V. VELIŞCU, C. 
STĂNCULESCU, Manual de drept internațional umanitar 
pentru forțele de ordine şi siguranță publică, Editura Sitech, 
Craiova, 2011, pp. 64-85. 

4 N. TITULESCU, Discursuri, Editura Ştiinţifică, Bucureşti, 
1967, p. 331. 

` Publicată în M. Of. nr. 825/2008 şi abrogând primul act 
normativ în acest domeniu, legea nr. 206/2005 (M. Of. nr. 
601/2005). 

“Vezi textul în Drepturile omului în Sistemul Naţiunilor 
Unite, Editura Ministerului de Interne, Bucureşti, 1992, vol. 
I, p. 192. 

7 Text publicat în Drepturile omului în sistemul Națiunilor 
Unite, Editura Europa Nova, 1993, vol. III, p. 209. 

8 B. ONICA-JARKA, Drept Internațional Umanitar, Editura 
Universul Juridic, Bucureşti, 2011, p. 147. 


PROPUNERE: 


e Respectarea obligațiilor asumate de către toate statele semnatare ale Cartei 
ONU, ca instrument al Dreptului Internațional Umanitar cu valoare juridică 
globală, de protecție a civililor la nivel global. 

